LIGJ
[bookmark: _GoBack]Nr. 21/2016

PËR DISA NDRYSHIME DHE SHTESA NË LIGJIN NR. 9374, DATË 21.4.2005, “PËR NDIHMËN SHTETËRORE”, TË NDRYSHUAR[footnoteRef:1] [1: 	 Ky ligj është përafruar pjesërisht me: 
	Rregulloren  e Këshillit (BE) 2015/1589, datë 13 korrik 2015, “Mbi vendosjen e rregullave të detajuara për zbatimin e nenit 108 të Traktatit mbi Funksionimin e Bashkimit Evropian”, numri CELEX 32015R1589, Fletore Zyrtare e Bashkimit Evropian, seria L nr. 248, datë 24.9.2015, faqe 9–29; 
Rregulloren e Komisionit  (BE) nr. 651/2014, datë 17 qershor 2014, “Mbi deklarimin e disa kategorive të ndihmës në përputhje me tregun e brendshëm në zbatim të neneve 107 dhe 108 të Traktatit”, numri CELEX 32014R0651, Fletore Zyrtare e Bashkimit Evropian, seria L, nr. 187, 26.6.2014, faqe 1–78; 
	Rregulloren e Komisionit (BE) nr. 1407/2013, 18 dhjetor 2013, Mbi zbatimin e neneve 107 dhe 108 të Traktatit mbi Funksionimin e Bashkimit Evropian lidhur me ndihmën de minimis”, numri  CELEX. 32013R1407, Fletore Zyrtare e Bashkimit Evropian, seria L, nr. 352, datë 24.12.2013, faqe 1–8.
] 


	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 
KUVENDI
I REPUBLIKËS SË SHQIPËRISË

VENDOSI:

	Në ligjin nr. 9374, datë 21.4.2005, “Për ndihmën shtetërore”, të ndryshuar, bëhen këto ndryshime dhe shtesa:

Neni 1

	Në nenin 3 bëhen ndryshimi dhe shtesat e mëposhtme:
	1. Pika 9 ndryshohet si më poshtë:
“9. “Ndihmë e paligjshme” është çdo ndihmë shtetërore e dhënë dhe e zbatuar pa miratimin e Komisionit të Ndihmës Shtetërore ose çdo ndihmë, për të cilën është njoftuar komisioni përkatës, por nuk është marrë miratimi i tij.”.
	2. Pas pikës 16 shtohen pikat 17, 18, 19 e 20 me këtë përmbajtje:
	“17. “Shpërdorim i ndihmës” është çdo ndihmë e përdorur nga përfituesi në kundërshtim me një vendim të marrë nga Komisioni i Ndihmës Shtetërore, në përputhje me këtë ligj.
	18. “Burime shtetërore” janë burimet e Buxhetit të Shtetit, përfshirë të drejtat dhe detyrimet ndaj të tretëve, titujt shtetërorë, fondet publike, sigurimet shoqërore dhe shëndetësore, burimet e buxhetit të njësive të qeverisjes vendore, burimet e shoqërive shtetërore, në rastet kur këto burime nuk aktivizohen në përputhje me parimin e investitorit privat në një ekonomi tregu.
	19. “Ndihmë horizontale” është ndihma për ndërmarrjet e vogla dhe të mesme, e dhënë në çdo formë, ndihma për kërkim, zhvillim dhe inovacion, ndihma për mbrojtjen e mjedisit, ndihma për trajnim, ndihma për punësim, ndihma për punonjësit në vështirësi dhe me aftësi të kufizuara, ndihma për shpëtim dhe ristrukturim.”.
	20. “Ndihmë e palejueshme” është ndihma shtetërore e dhënë në kundërshtim me kriteret dhe rregullat e miratuara sipas legjislacionit në fuqi për ndihmën shtetërore”.

Neni 2

	Në nenin 4, pika 1, pas fjalëve “për prodhimin e produkteve të caktuara” shtohen fjalët “për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore”. 

Neni 3

	Neni 6 shfuqizohet.

Neni 4

	Neni 8 ndryshohet si më poshtë:

“Neni 8
Ndihma “De minimis”

	1. Ndihma “De minimis” është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh. 
	2. Vlera maksimale, kushtet dhe procedurat për dhënien e ndihmës “De minimis” përcaktohen me vendim të Këshillit të Ministrave.”. 
Neni 5

	Pas nenit 8 shtohet neni 8/1 me këtë përmbajtje:

“Neni 8/1
Ndihma shtetërore për ndërmarrjet e vogla dhe të mesme

	1. Ndihma shtetërore për ndërmarrjet e vogla dhe të mesme mund të lejohet, sipas këtyre kategorive:
	a) ndihmë për investime;
	b) ndihmë për ndërmarrjet e vogla të sapokrijuara nga sipërmarrëset femra;
	c) ndihmë për këshillim;
	ç) ndihma për pjesëmarrje në panaire;
	d) ndihma për riskun financiar;
	dh) ndihma për ndërmarrjet e vogla të sapo-krijuara.
	2. Kushtet, kriteret, intensiteti i ndihmës dhe procedurat për dhënien dhe autorizimin e ndihmës shtetërore për ndërmarrjet e vogla e të mesme përcaktohen me vendim të Këshillit të Ministrave.”.
Neni 6

	Nenet 9 dhe 9/1 shfuqizohen.

Neni 7 

	Neni 10 ndryshohet si më poshtë:

“Neni 10
Ndihma shtetërore për punësim

	1. Ndihma për punësim mund të lejohet nëse jepet, për:
	a) punësimin e punëkërkuesve të papunë në vështirësi, në formën e subvecionit të pagës, të sigurimeve të detyrueshme shoqërore e shëndetësore dhe kostove të  trajnimit;
	b) 	punësimin e punëkërkuesve të papunë me aftësi të kufizuar, në formën e subvencionit të pagës, sigurimeve të detyrueshme shoqërore e shëndetësore dhe kostot e trajnimit;
	c) 	mbulimin e kostove shtesë për përshtatjen e arsyeshme të vendeve të punës për punësimin e punëkërkuesve të papunë me aftësi të kufizuar.
	2. Kushtet, kriteret, intensiteti i ndihmës dhe procedurat për dhënien dhe autorizimin e ndihmës shtetërore për punësim përcaktohen me vendim të Këshillit të Ministrave.”.

Neni 8

	Neni 11 ndryshohet si më poshtë:

“Neni 11
Ndihma për trajnim

	1. Ndihma shtetërore për trajnim është ndihma e dhënë nga burimet shtetërore për trajnim të përgjithshëm dhe të veçantë.
	2. Përfituesi i ndihmës, sipas këtij neni, është subjekti fizik/juridik publik ose privat që kryen trajnimin.
	3. Kushtet, kriteret, intensiteti i ndihmës dhe procedurat për dhënien dhe autorizimin e ndihmës shtetërore për trajnim përcaktohen me vendim të Këshillit të Ministrave.”.

Neni 9

	Neni 12 ndryshohet si më poshtë:

“Neni 12
Ndihma për kërkim, zhvillim dhe inovacion

	1. Në ndihmën shtetërore për kërkim, zhvillim dhe inovacion përfshihen:
	a) ndihma për projektet e kërkimit e të zhvillimit;
	b) ndihma për investime në infrastrukturën e projekteve kërkimore shkencore;
	c) ndihma për klasterat e inovacionit; 
	ç)	 ndihma për nxitjen e projekteve te inovacionit të ndërmarrjeve të vogla dhe të mesme.
	2. Kushtet, kriteret, intensitetet e ndihmës dhe procedurat për dhënien dhe autorizimin e ndihmës shtetërore për kërkim e zhvillim përcaktohen me vendim të Këshillit të Ministrave.”.

Neni 10

	Neni 13/1 ndryshohet  si më poshtë:

“Neni 13/1
Ndihma për mbrojtjen e mjedisit

	1. Në ndihmën për mbrojtjen e mjedisit përfshihen: 
	a) ndihma për investim për  eficiencën dhe kursimin e energjisë; 
	b) ndihma për investim për prodhimin e energjisë dhe për veprimtari operacionale nga burime të rinovueshme;

	c) ndihma për investim për rehabilitimin e zonave të ndotura; 
	ç) 	ndihma për investim për riciklimin dhe ripërdorimin e mbetjeve; 
	d) 	ndihma për investim për infrastrukturën e energjisë; 
	dh) ndihma për studime mjedisore; 
	e) 	ndihma për investim në rehabilitimin e pyjeve;
	ë) ndihma në sektorin e trajtimit të ujërave të zeza në zonat bregdetare.
	2. Kushtet, kriteret, intensitetet e ndihmës dhe procedurat për dhënien dhe autorizimin e ndihmës shtetërore për mjedisin përcaktohen me vendim të Këshillit të Ministrave.”

Neni 11

	Pas nenit 13/2 shtohet neni 13/3 me këtë përmbajtje:

“Neni 13/3
Ndihma për shërbimet e interesit të përgjithshëm ekonomik

	1. Ndihma për shërbimet e interesit të përgjithshëm ekonomik është ndihma në formën e kompensimit, e cila u jepet ndërmarrjeve të ngarkuara për kryerjen e shërbimeve me interes të përgjithshëm publik dhe ekonomik. 
	2. Ngarkohet Këshilli i Ministrave për përcaktimin e kushteve, kritereve, intensiteteve të ndihmës dhe procedurave për dhënien dhe autorizimin e ndihmës shtetërore, sipas këtij neni.”.

Neni 12

	Në nenin 16 bëhen ndryshimi dhe shtesa e mëposhtme:
	1. Pika 2 ndryshohet si më poshtë:
	“2. Komisioni përbëhet nga pesë anëtarë, me kryetar ministrin që mbulon çështjet e ekonomisë. Anëtarët e tjerë emërohen nga Këshilli i Ministrave, me propozimin e ministrit të Financave, të ministrit përgjegjës për integrimin evropian e të ministrit të Drejtësisë dhe një përfaqësues nga shoqëria civile.”.
	2. Pas pikës 4 shtohet pika 5 me këtë përmbajtje:
	“5. Anëtarët e Komisionit, të propozuar nga ministrat përkatës sipas pikës 2, janë nëpunës civilë.”.
Neni 13

	Në nenin 17, shkronja “b”, pas fjalëve “ndihmës së paligjshme” shtohen fjalët “dhe të palejueshme”.
Neni 14

	Në nenin 22, pas pikës 2 shtohet pika 2/1 me këtë përmbajtje:
 “2/1. Komisioni, për çdo njoftim, merr një nga vendimet e mëposhtme:
	a) masa e njoftuar nuk përbën ndihmë shtetërore; 
	b) autorizon zbatimin e ndihmës së njoftuar, që është në përputhje me legjislacionin e ndihmës shtetërore; 
	c) fillon procedurën e hetimit, kur ekzistojnë dyshime serioze mbi pajtueshmërinë e masës së njoftuar me legjislacionin e ndihmës shtetërore. Masa nuk zbatohet derisa hetimi të ketë përfunduar;
	ç)	 ndalon zbatimin e ndihmës kur, pas përfundimit të hetimit, konstaton se ndihma e njoftuar nuk është në përputhje me legjislacionin e ndihmës shtetërore.”.

Neni 15

	Pas nenit 28 shtohet neni 28/1 me këtë përmbajtje:
“Neni 28/1
Autorizimi ex-post i ndihmës

	Kur ndihma horizontale është vënë në zbatim pa njoftuar Komisionin, ky i fundit, në raste të caktuara, mund të japë një autorizim “ex-post” në qoftë se vlerëson se masa është në përputhje me rregullat e ndihmës shtetërore. Komisioni mund të autorizojë një ndihmë “ex-post”, duke përcaktuar kushte dhe afate të veçanta.”.

Neni 16

Në nenin 30, pika 1, emërtimi “Gjykatën e Tiranës”, zëvendësohet me emërtimin “Gjykatën Administrative të Shkallës së Parë, Tiranë”. 

Neni 17

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 10.3.2016

Shpallur me dekretin nr. 9489, datë 25.3.2016, të Presidentit të Republikës së Shqipërisë, Bujar Nishani

